U-I-246/05
Datum: 2006-01-12T00:00:00.000+01:00
ecli: ECLI:SI:USRS:2006:U.I.246.05
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 12.01.2006
dokument: US25656
akt: Zakon o delovnih razmerjih (Uradni list RS, št. 42/02) (ZDR), 31. in 32. čl.
resitev: zavrnitev
izrek: Pobuda za začetek postopka za oceno ustavnosti 31. in 32. člena Zakona o delovnih razmerjih (Uradni list RS, št. 42/02) se zavrne.
stavek: Z navedbami o nezakoniti oziroma neustavni uporabi (razlagi) izpodbijanih določb v konkretnem primeru, pobudnik ni izkazal očitkov o neskladju izpodbijanih določb z določbami Ustave oziroma mednarodnih pogodb. Zato je Ustavno sodišče njegovo pobudo kot očitno neutemeljeno zavrnilo.
odlocitev: sklep
geslo: 1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
2.3.2 - Viri ustavnega prava - Tehnike presoje - Pojem ustavnosti, odvisen od določene razlage.
podlaga: Člen 26.2, Zakon o Ustavnem sodišču [ZUstS]
datum_vloge: 2005-08-31T22:00:00.000Z
datum_odlocitve: 2006-01-11T23:00:00.000Z

# U-I-246/05-5

12. 1. 2006

## SKLEP

Ustavno sodišče je v postopku za preizkus pobude Marjana Lekšeta iz Ljubljane na seji dne 12. januarja 2006

sklenilo:

Pobuda za začetek postopka za oceno ustavnosti 31. in 32. člena Zakona o delovnih razmerjih (Uradni list RS, št. 42/02) se zavrne.

## OBRAZLOŽITEV

Pobudnik izpodbija določbi 31. in 32. člena Zakona o delovnih razmerjih (v nadaljevanju ZDR). Navaja, da mu je delodajalec na njuni podlagi redno odpovedal pogodbo o zaposlitvi. S tem naj bi bilo poseženo v njegovo pravico do neodvisnega opravljanja novinarskega dela v skladu s pogodbo o zaposlitvi, s predpisi o novinarstvu, z določbami Ustave in z mednarodnim pravom. Delodajalec naj bi mu očital, da se je v nasprotju z navodili nadrejene udeležil seje upravnega odbora Gospodarske zbornice Slovenije. Takšno navodilo naj bi bilo neustavno in nezakonito. Meni, da bi moral ZDR določati pravico delavca do zavrnitve nezakonitega in neustavnega navodila in organizacije ter poslovanja pri delodajalcu. Izpodbijani določbi naj bi bili v neskladju z namenom in s ciljem ZDR, s predpisi o novinarstvu, s členi 34, 35, 49 in 66 Ustave ter z Evropsko socialno listino (Uradni list RS, št. 24/99, MP, št. 7/99 – MESL). Ustavnemu sodišču predlaga, naj v zadevi razpiše javno obravnavo.

Izpodbijani določbi urejata temeljno obveznost delavca iz pogodbe o zaposlitvi, to je obveznost opravljanja dela. Sklicujoč se na njuno podlago je delodajalec pobudniku redno odpovedal pogodbo o zaposlitvi. Pobudnik meni, da je upravičeno odklonil navodilo delodajalca in da mu to mora biti omogočeno. S takšnimi navedbami pobudnik dejansko nasprotuje zgolj uporabi (razlagi) izpodbijanih določb v konkretnem primeru, ne izkaže pa očitkov o zatrjevanem neskladju izpodbijanih določb z določbami Ustave oziroma mednarodnih pogodb. Presojo domnevne nezakonitosti odpovedi pogodbe o zaposlitvi lahko delavec uveljavlja v delovnem sporu. Po izčrpanju pravnih sredstev v tem postopku pa ima na voljo tudi ustavno pritožbo zaradi domnevne kršitve človekovih pravic ali temeljnih svoboščin. Glede na navedeno je Ustavno sodišče pobudo zavrnilo.

Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 – ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.

Predsednik

dr. Janez Čebulj